Odrpanče / Voljela bih
"Odrpanče / Voljela bih" trinaesta je singl-ploča sarajevske pop-rok grupe Ambasadori. Objavila ga je nekadašnja izdavačka kuća Diskoton u decembru 1977. Na A-strani je pjesma "Odrpanče" komponirana u rokenrol stilu za koju je tekst napisao Slobodan Đurasović. Posebnu zanimljivost u pjesmi predstavlja prateći puhački duet Andrej Stefanović na saksofonu i Krešimir Vlašić na trubi. Na B-strani je balada pod nazivom "Voljela bih", u kojoj su se posebno istakli Slobodan Vujović na električnoj gitari i pjevačica Jasna Gospić. Muziku i aranžman za obje pjesme uradio je gitarist i vođa Ambasadora Slobodan Vujović, kao i tekst za pjesmu "Voljela bih". Također, svojom kvalitetnom instrumentalnom pratnjom istakli su se i ostali članovi ovog nekadašnjeg sarajevskog pop-rok sastava. Ovo je ujedno i druga singl ploča koju je Gospić snimila s Ambasadorima na početku njene pjevačke karijere. Zanimljivost je da je i na ovoj singl ploči bubnjeve svirao Perica Stojanović. Singl pločom "Odrpanče / Voljela bih" Ambasadori su potvrdili pjevački i izvođački kvalitet u okviru tadašnje jugoslavenske i sarajevske pop-rok scene iz druge polovine 1970-ih. Fotografiju i dizajn za omot uradio je Dragan S. Stefanović.